Vakaro harmonija
Štai laikas, kada, suvirpėjęs ant plono kotelio, 
Gėlės smilkintuvas kvapus aplink skleidžia, 
O vakaro vėjuj garsai, kvepalai sukas, žaidžia 
Ir valsu liūdnu ilgesingą svaigulį kelia.

Gėlės smilkintuvas kvapus aplink skleidžia;
Tarytum širdis įžeista smuikas virpa ir gelia
Ir valsu liūdnu ilgesingą svaigulį kelia -
Dangus kaip altorius gražus prieš akis atsiskleidžia.

Tarytum širdis įžeista smuikas virpa ir gelia - 
Švelnioji širdis, kur juodos nebūties neprileidžia, 
Dangus kaip altorius gražus prieš akis atsiskleidžia:
Ten saulė krešėja, panirusi kraujo upely.

Švelnioji širdis, kur juodos nebūties neprileidžia, 
Prabėga dar kartą žavios praeities visą kelią;
Ten saulė krešėja, panirusi kraujo upely - 
Many atminimas tavęs kaip monstrancija saulėmis žaidžia.

Eilėraščiai

cs:Harmonie večera
de:Abendeinklang
fr:Harmonie du soir
hu:Esti harmónia